Ebay avslørt for handel med Holocaust-suvenirer
Det var den britiske avisen Mail on Sunday som avslørte den ytterts kontroversielle handelen. Blant gjenstandene de fant på siden var den komplette fangeuniformen en navngitt polsk baker brukte i Auschwitz. Mannen ble drept i nazi-konsentrasjonsleiren, mens en selger mer enn 60 år senere forsøkte å få nærmere 110.000 kroner for klærne hans. Fangenummeret til bakeren er sydd inn i uniformen. Blant de andre gjenstandene som ble forsøkt auksjonert bort var sko og tannbørster som skal ha tilhørt ofre i leirene og gule Davidsstjerner av typen som ble brukt til å merke jøder for forfølgelse under fryktregimet i Tyskland. En annen bruker forsøkte å selge et par bukser som skal ha blitt brukt av en fange, med følgende salgstekst: I fjor gikk uniformen fra en konsentrasjonsleir for 18.000 dollar!!Ebay har fjernet rundt 30 gjenstander fra siden sin i etterkant av avsløringen. - Vi er lei for at disse tingene har vært oppført på eBay og vi fjerner dem, skriver selskapet i en pressemelding. - Vi tillater ikke oppføringer av denne typen og har satt tusenvis av ansatte til å passe på siden og bruke den siste teknologien til å finne gjenstander som ikke skal være til salgs. De innrømmer at de ikke vet hvor lenge salget av Holocaust-gjenstander har foregått. Mer enn seks millioner jøder ble drept av nazistene og deres allierte før og under andre verdenskrig. I tillegg ble flere millioner mennesker som tilhørte andre minoriteter forfulgt og drept. - Det er så respektløst overfor ofrene, sier 68 år gamle Eva Clarke til Daily Mail. Hun ble født i en konsentrasjonsleir i 1945. Hun mistet 15 familiemedlemmer i Holocaust. - Jeg finner ikke ord for hvordan en stor side som eBay kan tjene penger på dette, sier hun.Også kulturminister Es Vaizey har gått ut og kritisert auksjonsgiganten. - Nettsider må være konstant på vakt for å sikre at denne typen ting ikke skjer. Jeg applauderer Mail on Sunday for å ha avslørt denne motbydelige handelen. I 2010 forsøkte en samler å selge en privat kopi av Schindlers liste på en tradisjonell auksjon. Han mislyktes med å få de 13 millioner kronene han håper på. Ebay har tidligere vist at de i utgangspunktet har en svært streng praksisk. I 2012 stanset de alt salg av utgaven av det franske ukebladet Closer som inneholdt toppløsbilder av hertuginne Kate.
Nettgiganten legger seg paddeflat etter avsløringen om at gjenstander fra konsentrasjonsleirer har blitt solgt gjennom butikken deres.